Document ID: 32006R1540

UREDBA KOMISIJE (ES) št. 1540/2006
z dne 13. oktobra 2006
o dovolitvi plačila predplačil za nekatera neposredna plačila, določena v Uredbi Sveta (ES) št. 1782/2003 za leto 2006
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1) in zlasti člena 28(3) Uredbe,
ob upoštevanju naslednjega:
(1)
V skladu s členom 28(2) Uredbe (ES) št. 1782/2003 se plačila v okviru shem podpor iz Priloge I k navedeni Uredbi opravijo enkrat letno v obdobju od 1. decembra do 30. junija naslednjega koledarskega leta.
(2)
Države članice se soočajo z različnimi in včasih trajnimi težavami pri dokončnem izvajanju ukrepov, potrebnih za uporabo shem pomoči iz Uredbe (ES) št. 1782/2003. Vključitev shem za oljčno olje in sladkor v shemo enotnega plačila v letu 2006 je povzročila dodatne težave tistim državam članicam, ki so uvedle navedeno shemo pomoči v predhodnem letu.
(3)
Zato je primerno, da se v skladu s členom 28(3)(b) Uredbe (ES) št. 1782/2003 kot izredni ukrep v letu 2006 državam članicam dovoli, da določijo predplačila iz Priloge I k Uredbi (ES) št. 1782/2003. Predplačila je treba izvesti samo, če so bili pred tem opravljeni upravni pregledi in pregledi na kraju samem v skladu z Uredbo Komisije (ES) št. 796/2004 z dne 21. aprila 2004 o podrobnih pravilih za izvajanje navzkrižne skladnosti, modulacije in integriranega administrativnega in kontrolnega sistema, predvidenih z Uredbo (ES) št. 1782/2003 o skupnih pravilih za sheme neposrednih podpor v okviru skupne kmetijske politike ter o uvedbi nekaterih shem podpor za kmete (2).
(4)
V letu 2006 so kmete prizadele hude vremenske razmere, zlasti poleti. Potreba po prilagoditvi navedenim razmeram, skupaj s posledicami prehoda z vezanih shem pomoči na enotno shemo pomoči, lahko kmetom povzroči finančne težave in/ali težave v zvezi z razpoložljivostjo denarnih sredstev. Zato je primerno, da se v skladu s členom 28(3)(c) Uredbe (ES) št. 1782/2003 državam članicam dovoli, da plačajo predplačila. Časovni razpored in znesek predplačil, ki se jih bo plačalo kmetom, morata biti združljiva z zakonodajnimi finančnimi določbami. Predplačila je zato treba plačati od 16. oktobra 2006 dalje, najvišji znesek predplačil, ki se jih plača pred 1. decembrom 2006, pa je treba omejiti na 50 % plačil, do katerih so kmetje upravičeni.
(5)
Ukrepi, predvideni s to uredbo, so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
1. Za leto 2006 se državam članicam dovoli, da kmetom od 16. oktobra 2006 plačajo predplačila po shemah podpore iz Priloge I k Uredbi (ES) št. 1782/2003.
2. Predplačilo iz odstavka 1 se lahko plača samo do zneska, za katerega je bila upravičenost že določena na podlagi preverjanj, opravljenih v skladu z Uredbo (ES) št. 796/2004, in kjer ni tveganja, da je znesek skupnega plačila, ki ga je šele treba določiti, nižji od zneska predplačila.
3. Plačila iz odstavka 1, opravljena pred 1. decembrom 2006, ne smejo presegati 50 % zneska iz odstavka 2.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. oktobra 2006

Labels: 19
5
6